**GLAVNI GRAD PODGORICA**

**SEKRETARIJAT ZA KULTURU**

Na osnovu člana 70 Zakona o kulturi ("Službeni list Crne Gore", br. 049/08, 016/11, 040/11 i 038/12), Sekretarijat za kulturu Glavnog grada raspisuje

**K  O  N  K  U  R  S**

**za sufinansiranje projekata iz oblasti kulture za 2025. godinu**

**I**

Javni konkurs se raspisuje za projekte iz oblasti kulturne djelatnosti, i to:

1.LIKOVNA UMJETNOST

2.KNJIŽEVNOST

3.MUZIČKA UMJETNOST

4.ČASOPISI ZA KULTURU I UMJETNOST

5. POZORIŠNA DJELATNOST

6. KULTURNO-UMJETNIČKE MANIFESTACIJE I FESTIVALI

7. KULTURNA BAŠTINA

8. KREATIVNE INDUSTRIJE

9. AUDIO-VIZUELNA DJELATNOST (KRATKOMETRAŽNI i DUGOMETRAŽNI IGRANI FILM, KRATKOMETRAŽNI I DUGOMETRAŽNI DOKUMENTARNI FILM, ANIMIRANI FILM, STUDENTSKI FILM, DRUGE AUDIO-VIZUELNE FORME KOJE OBRAĐUJU TEME OD ZNAČAJA ZA KULTURU GLAVNOG GRADA I JAVNI INTERES)

**II**

Ukupan iznos sredstava za raspodjelu iznosi  400.000,00€.

Za prvih osam oblasti iz člana I (likovna umjetnost, književnost, muzička umjetnost, časopisi za kulturu i umjetnost, pozorišna djelatnost, kulturno-umjetničke manifestacije i festivali, kulturna baština, kreativne industrije) opredijeljen je iznos od 300.000 eura, a za oblast 9 - audio-vizuelna djelatnost 100.000 eura.

Pojedinačan projekat može se sufinansirati u iznosu do 50% od ukupnog iznosa koji je potreban za njegovu realizaciju.

Fizičko lice može aplicirati sa projektima čija realizacija ne premašuje iznos od 10.000 eura (maksimalni iznos podrške Sekretarijata za kulturu je 5.000 eura).

Iznos sufinansiranja projekta pravnog lica ne može biti veći od 10% iznosa sredstava opredijeljenih Konkursom.

Za oblast audio-vizuelne djelatnosti, pravo učešća na konkursu imaju pravna lica upisana u odgovarajući registar pravnih lica, čija je osnovna djelatnost proizvodnja kinematografskih djela sa šifrom djelatnosti 5911 (proizvodnja filmova, video-zapisa i televizijskog programa) najmanje šest mjeseci prije objavljivanja konkursa i fizička lica za projekte koji aplikanti samostalno realizuju kao svoje autorsko djelo.

U okviru audio-vizuelne djelatnosti predviđeno je sufinansiranje projekata iz domena igranog filma (kratkometražni i dugometražni igrani film) najviše do 10% ukupnog budžeta projekta, dokumentarnog filma (kratkometražni i dugometražni dokumentarni film) najviše do 30% ukupnog budžeta projekta, dok je sufinansiranje animiranog i studentskog filma, te drugih audio-vizuelnih formi koje obrađuju teme od značaja za kulturu Glavnog grada i javni interes predviđeno do iznosa od 50% budžeta projekta.

Administrativni i drugi troškovi (zakup kancelarija, režijski troškovi) mogu se finansirati najviše do iznosa od 5% zatraženih sredstava.

Troškovi nabavke opreme neophodne za realizaciju projekta mogu se finansirati najviše do iznosa od 10% zatraženih sredstava.

Učesnik konkursa može konkurisati sa jednim ili više projekata, od kojih samo jedan može biti sufinansiran.

Pod projektom se podrazumeva zaokružena programska cjelina ili dio cjeline (žanrovska i vremenska), kojom se doprinosi ostvarivanju javnog interesa, u skladu sa zakonom. Podnosioci projekta mogu aplicirati za realizaciju projekta ili djelova cjeline (ukoliko je riječ o višegodišnjim projektima), isključivo za aktivnosti koje se realizuju tokom 2025. godine.

**III**

Pravo učešća na Konkursu imaju fizička lica sa prebivalištem u Podgorici i pravna lica koja imaju sjedište u Podgorici, registrovana za obavljanje djelatnosti kulture.

Fizička lica mogu konkurisati sa projektima koje samostalno realizuju kao svoje autorsko djelo. Fizička lica ne mogu realizovati projekte kao samostalne ukoliko se radi o kompleksnim projektima koji uključuju učešće većeg broja lica, odnosno projekte koje u organizacionom i finansijskom smislu prevazilaze kapacitete fizičkog lica.

Pravo učešća nemaju nevladine organizacije, kao ni javne ustanove i drugi subjekti čiji se rad finansira iz budžeta Glavnog grada, sredstvima planiranim za kulturu, kao i iz budžeta Crne Gore, te službenici organa lokalne uprave i zaposleni u javnim službama čiji je osnivač Glavni grad.

Podnosioci prijave koji ne mogu obezbijediti sredstva za realizaciju projekta, mimo traženih od Sekretarijata za kulturu, neće biti sufinansirani na ovom konkursu.

Podnosioci prijave koji namjeravaju da apliciraju na Konkurs za sufinansiranje projekata iz oblasti kulture za 2025. godinu, a čiji su projekti sufinansirani Odlukom o raspodjeli sredstava za sufinansiranje projekata iz oblasti kulture u 2024. godini dužni su da najkasnije do 1. aprila 2025. godine ispune sve ugovorne obaveze, povodom realizacije projekta koji je sufinansiran u 2024. godini. U suprotnom, njihova prijava neće biti uzeta u razmatranje.

**IV**

Projekti prijavljeni na konkursu vrednuju se po sljedećim kriterijumima:

 1) umjetnički kvalitet i značaj za razvoj kulture Glavnog grada;

 2) reference realizatora;

 3) doprinos razvoju multinacionalnih i multikulturalnih vrijednosti, podsticanju regionalnog dijaloga i razvoja partnerstva;

 4) međunarodna afirmacija kulture Glavnog grada;

 5) afirmacija i valorizacija kulturne baštine Glavnog grada;

 6) doprinos afirmaciji stvaralaštva marginalizovanih i ranjivih grupa;

 7) jasan prikaz troškova za koje se traži podrška, realnost i održivost budžeta projekta i obezbijeđenost drugih izvora finansiranja;

 8) uključivanje i afirmacija mladih umjetnika i umjetnica

**V**

Prijava na Konkurs podnosi se na odgovarajućem obrascu koji je dostupan na sajtu  Glavnog grada-Oglasni dio (Prijava na Javni konkurs za sufinansiranje projekata iz oblasti kulture za 2025. godinu)  i u prostorijama Sekretarijata.

Uz popunjeni obrazac, dostavlja se obavezna dokumentacija:

1. Detaljni podaci o podnosiocu prijave i korisniku sredstava (za pojedinca-fizičko lice- profesionalna biografija);

2. Dokument o pravnom statusu (fotokopija rješenja o registraciji za ustanove, udruženja, umjetničke grupe i druga pravna lica, odnosno fotokopija lične karte za autore koji su realizatori vlastitih projekata);

3. Detaljan opis projekta, sa svim učesnicima;

4. Vizuelna dokumentacija o projektu;

5. Detaljna specifikacija troškova, po stavkama;

6. Pisane preporuke od relevantnih stručnjaka iz oblasti kulture koja je predmet projekta;

7.Pozivno pismo institucije u kojoj je eventualno planirana realizacija projekta;

8. Dokaz o regulisanim autorskim pravima sa autorom, odnosno nosiocem autorskih prava čija se djela koriste u projektu (dokaz o ustupanju prava korišćenja, saglasnost autora).

Prijava sa dokumentacijom podnosi se u zapečaćenoj koverti neposredno ili poštom na adresu: Glavni grad Podgorica- Sekretarijat za sport Ul. Marka Miljanova broj 4, sa naznakom: **»Konkurs za sufinansiranje projekata iz oblasti kulture (navesti oblast) za 2025. godinu«.:**

– u jednom štampanom primjerku,

– i obavezno u elektronskoj formi (USB, CD ili DVD) u sadržaju istovjetnom štampanom primjerku (prijava sa svim prilozima).

Dodatne informacije mogu se dobiti svakog radnog dana od 09,00 do 14,00 časova na telefon 020-225-144 ili putem e-maila sekretarijatzakulturu@podgorica.me

**Rok za podnošenje prijava sa dokumentacijom je 30 dana, od dana objavljivanja konkursa, zaključno sa 31. 03. 2025. godine.**

**VI**

Neće biti razmatrane neblagovremene i nepotpune prijave, kao ni prijave napisane rukom. Konkursni materijal se ne vraća.

Vrednovanje projekata vrši stručna komisija koju obrazuje gradonačelnik, od afirmisanih umjetnika i stručnjaka u kulturi.

Rezultati konkursa biće objavljeni na sajtu Glavnog grada-Oglasni dio, najkasnije u roku od 45 dana od dana završetka konkursa.

Učesnici konkursa imaju pravo prigovora Komisiji preko Sekretarijata za kulturu u roku od 8 (osam) dana od dana objavljivanja rezultata konkursa.